|  |  |  |  |
| --- | --- | --- | --- |
| Datums skatāms laika zīmogā | | Nr. | 3.2-2e/1164/2021 |
| Uz | 20.05.2021. | Nr. | 19 26.§. (VSS-462) |

Vides aizsardzības un reģionālās

attīstības ministrijai

Par Ministru kabineta noteikumu projektu

"Dabas parka "Piejūra" individuālie

aizsardzības un izmantošanas noteikumi"

(VSS-462)

Zemkopības ministrija ir izvērtējusi Jūsu izstrādāto un Valsts sekretāru sanāksmē izsludināto Ministru kabineta noteikumu projektu "Dabas parka "Piejūra" individuālie aizsardzības un izmantošanas noteikumi" un atbalsta tā tālāku virzību, izsakot šādus iebildumus:

1. precizēt noteikumu projekta 2.punktā un visā noteikumu projektā un tā anotācijā lietoto terminoloģiju attiecībā uz terminu “Eiropas Savienības nozīmes īpaši aizsargājami biotopi”, atkārtoti norādām, ka ne Eiropas Savienības ne Latvijas normatīvajos aktos nav šāda termina. Sugu un biotopu aizsardzības likumā un citos normatīvajos aktos ir lietoti šādi termini: “Eiropas Savienības nozīmes biotopi” un “Īpaši aizsargājami biotopi”;
2. precizēt vai skaidrot noteikumu projekta 11.9.apakšpunktā terminu “ceļš”. Vai ar to saprotami tikai autoceļi vai arī dabiskās brauktuves? Dabā ne vienmēr ir skaidri nosakāms, vai konkrētais ceļš ir reģistrēts autoceļš vai dabiskā brauktuve;
3. precizēt vai noteikumu projekta anotācijā skaidrot 11.11. apakšpunkta normu attiecībā uz aizliegumu veikt treniņbraucienus ar velosipēdiem. Dabas parka teritorija ir ļoti plaša, tajā ir apdzīvotas vietas, mājas, ceļi un pat asfaltētas ielas. Vai šāds aizliegums ir pamatots dabas aizsardzības nolūkā, un kā individuāls treniņa brauciens tiks nošķirts no ikdienišķas pārvietošanās ar velosipēdu;
4. precizēt noteikumu projekta 11.19. apakšpunktu, nosakot, ka aizliegts apmežot, stādot vai sējot, Eiropas Savienības nozīmes biotopu – ar lakstaugiem klātas pelēkās kāpas;
5. precizēt noteikumu projekta 11.25. un 11.26. apakšpunktu un papildināt ar nosacījumu, ka kritušie koki, kritalas vai to daļas, kuru diametrs resnākajā vietā ir lielāks par 25 centimetriem, saglabājamas mežaudzē, ja to kopējais apjoms ir mazāks par 20 kubikmetriem, rēķinot uz katru mežaudzes hektāru. Šāds nosacījums ir ietverts citu īpaši aizsargājamo dabas teritoriju individuālajos aizsardzības un izmantošanas noteikumos, piemēram, dabas parka “Ragakāpa” individuālajos aizsardzības un izmantošanas noteikumos;
6. precizēt noteikumu projekta 15.punktu, papildinot to ar vārdiem “izņemot meža ugunsdrošības infrastruktūras uzturēšanai”;
7. svītrot noteikumu projekta 19.11.6 apakšpunktu, jo Dabas aizsardzības pārvaldei, izsniedzot 19.11.3 un 19.11.4 apakšpunktos minēto darbību atļauju, vienlaikus ir jāvērtē arī iespējamā zemes lietojumu kategoriju maiņa, nepieļaujot iespēju, ka rastos situācija, ka ceļu būve tiek atļauta, bet zemes kategorijas maiņa ne. Tāpat labas pārvaldības prakse nav, ka vienai un tai pašai darbībai viena valsts pārvaldes institūcija izsniedz 2 atļaujas. Bez tam dabiski apmežojušās un dabiski applūdušās zemes lietošanas kategorijas maiņu nav iespējams saskaņot, jo dabiskie procesi notiek neatkarīgi no cilvēka vēlmes.
8. svītrot noteikumu projekta 21.13.2. un 27.6.2. apakšpunktu. Saskaņot ar Dabas aizsardzības pārvaldi vai lūgt tai atļauju var plānotām darbībām, ne dabiskiem procesiem;
9. precizēt noteikumu projekta 29.punktu, līdzīgi kā citos noteikumos, nosakot izņēmumu attiecībā uz eglēm, lai novērstu egļu astoņzobu mizgraužu masveida savairošanās draudus;
10. precizēt noteikumu projekta 30.punktu, kurā noteikts izlases cirtes platības ierobežojums – sausieņu mežos – 5 hektāri, pārējos mežos 2 hektāri. No pašreizējās redakcijas nav skaidrs, kāda var būt kopējā izlases cirtes platība, ja cirsma ietver gan sausieņus, gan citus meža tipus – lūdz precizēt maksimālo kopējo cirsmas platību.
11. precizēt 31.punkta redakciju. Lūdzam aizstāt vārdus "uz vienu mežaudzes hektāru veido atvērumus, kas nav lielāki par 0,2 hektāriem” ar vārdiem - "mežaudzē veido atvērumus, kas nav lielāki par 0,2 hektāriem", jo pretējā gadījumā uz platības vienību jābūt noteiktam atvērumu skaitam vai kopējai platībai.

Meža departamenta direktors A.Ozols

L.Āboliņa 67027285

Lasma.Abolina@zm.gov.lv

ŠIS DOKUMENTS IR PARAKSTĪTS AR DROŠU

ELEKTRONISKO PARAKSTU UN SATUR LAIKA ZĪMOGU